ভগবান বিষ্ণু সম্পর্কে বিতর্কিত মন্তব্য প্রধান বিচারপতির!

ওয়েব ডেস্ক : মঙ্গলবার মধ্যপ্রদেশের (Madhyapradesh) খাজুরাহো স্মৃতিস্তম্ভের অংশ জাভারি মন্দিরে ভগবান বিষ্ণুর (Lord Bishnu) সাত ফুট জীর্ণ মূর্তি পুনরুদ্ধারের জন্য একটি আবেদন খারিজ করেছে সুপ্রিম কোর্ট (Supreme Court)। তা নিয়ে শুরু হয়েছে নতুন বিতর্ক। কারণ, আবেদন খারিজ করার সময় শীর্ষ আদালতের প্রধান বিচারপতি বি আর গাভাই (B R Gavai) বলেন, ‘যান তাঁকে (ভগবান বিষ্ণু) বলুন, তিনি যেন নিজের জন্যই কিছু করেন।’ এরই প্রতিবাদে প্রধান বিচারপতিকে ইমপিচ করার দাবি উঠল।

জানা গিয়েছে, মধ্যপ্রদেশের (Madhyapradesh) খাজুরাহোতে জাভারী মন্দিরে সাত ফুট উঁচু ভগবান বিষ্ণু মূর্তি সংস্কারের দাবি করে আদালতে আবেদন করেছিলেন রাকেশ দালাল নামে এক ব্যক্তি। তিনি বলেছিলেন, চান্ডেলা শাসনকালে ১০৫০ থেকে ১০৭৫ খ্রিস্টাব্দে তৈরি খাজুরাহো মন্দির চত্বরের অংশ ওই মন্দির। ইউনেস্কো (UNESCO) দ্বারা বিশ্ব ঐতিহ্য মন্ডিত স্থান হিসেবে স্বীকৃত ওই চত্বর। পবিত্র ওই গর্ভগৃহে মূর্তির বিকৃতির কারণে পূজার্চনা সম্ভব হচ্ছে না বলে ভক্তদের ক্ষোভ দীর্ঘদিনের। সেখানকার বিভিন্ন ক্ষতিগ্রস্ত মন্দিরের সংস্কারের দাবি জানিয়ে শীর্ষ আদালতে মামলা হয়েছিল। তবে সেই আবেদন খারিজ করে দেয় আদালত। কিন্তু সেই দাবি খারিজের সময় প্রধান বিচারপতির বিতর্কিত মন্তব্য করেন। তিনি বলেন “এটা সম্পূর্ণভাবে প্রচারের স্বার্থে করা মামলা। যান ওই মূর্তিকেই কিছু করার জন্য বলুন। আপনি নিজেকে ভগবান বিষ্ণুর একনিষ্ঠ ভক্ত হিসেবে দাবি করছেন। সুতরাং যান সেখানেই প্রার্থনা করুন।”

আরও খবর : কংগ্রেস নেতার নির্বাচন বাতিল করল কর্ণাটক হাইকোর্ট!

এজলাসে সকলের সামনে প্রধান বিচারপতির করা এমন ব্যাঙ্গাত্মক মন্তব্য দ্রুত আদালতের বাইরে ছড়িয়ে পড়ে। এমন মন্তব্য আইনি দিক থেকে হতাশাজনক। কিন্তু, তার চেয়েও ধর্মীয় অনুভূতির প্রতি গুরুতর আঘাত হিসেবে দাবি করেছেন মামলাকারী ও তাঁর সমর্থকরা। এ নিয়ে নয়া দিল্লির যন্তর মন্তরে প্রতিবাদ জানান তারা। যেখানে স্থানীয় কিছু গোষ্ঠী ছাড়াও ধর্মীয় লোকজনের ভিড় জমান। সেখান থেকে ওই মূর্তির সংস্কারের দাবির পাশাপাশি স্বরাষ্ট্রমন্ত্রী অমিত শাহের (Amit Shah) কাছে স্মারকলিপি প্রদান করে হস্তক্ষেপের দাবিও জানানো হয়।

যন্তর মন্তর থেকে বিক্ষোভককারীদের বলতে শোনা যায়, অনেক সময় ‘শব্দ’ ছুরির চেয়েও বেশি আঘাত করে। এমন অপমান প্রজন্ম ধরে প্রতিধ্বনির সৃষ্টি করে। আর সেই প্রেক্ষাপটেই প্রভাবশালী মহলসহ অবসরপ্রাপ্ত সরকারি অফিসারদের তরফ থেকেও প্রধান বিচারপতিরকে ইমপিচমেন্ট করার দাবি উঠেছে। সমাজ মাধ্যমে ‘ইমপিচ দা সিজেআই’- পোস্টও ছড়াচ্ছে।